واحد التصويرة ديال واحد السيد سعودي كاتروج مؤخرا فالأوساط الخوامجية بزاف ! كايهضرو عليه بصفته مهندس سعودي تحدى الاعاقة و قدر يولي مهندس و رجل أعمال يسير مجموعة من الشركات ! حتى لهنا القصة مزيانة و ماكاين مشكل ! السيد تحدى الاعاقة وي ! و قرا فميريكان ممكن ! و خدا ديبلوم هندسة ممكن ! و كايسير مجموعة من الشركات و حتى هادي حاجة ممكنة و وواردة ! و لاكانت حقيقية برافو عليه. و لكن ماديروش ليه عاوتاني ديك هاكو هاك و شوية ديال الماركوتينغ الاسلامي على اساس انه نابغة ! و لا على اساس انه “ستيفن هاوكينغ العرب” كيما بغيتو ترضوه! راه لكل مقام مقال ! و لا تزر وازرة وزر أخرى !و سمحو ليا بالزربة مايمكنش تقارن مهندس بنابغة و عالم كبير فحال ستيفن هوكينغ غا حيت عندهم نفس المرض ! مايمكنش ! ثم مالكم نتوما على هاد السم ؟ وا مالكم مراض آ صاحبي ؟ وااااااا ستيفن هاوكينغ عالم و نابغة و واعر و العالم كلو كايشهد ليه بهادشي و العالم تأسف عليه ! الآسياويين تأسفو عليه و الاوروبيين تأسفو عليه و الكوحل تأسفو عليه ! و امة لاااااا آله إلا الله تأسفات عليه ! إلا نتوما من دون الناس عقدة النقص غاتحمقكم ! غادين جابدين تصويرة سيد معاق و كاتروجو ليها على اساس ” تاحنا عندنا ديالنا ” هههههههههه! وا شكون داها فيكم غا قولو ليا شكون ؟ شكون حاشاها ليكم ؟ واش شفتو الكاميرونيين ناضو كايحطو تصويرة شي كاميروني و كايغوتو ” تاحنا عندنا ديالنا ” ! شفتو ” الجابونيين” ناضو حطو تصويرة شي معاق كايغوتو ” تاحنا عندنا ديالنا ” ! غا نتوما سبحان الله العظيم لي كاتقاقيو كي الدجاج ! ققققققققق تاحنا ققققق عندنا قققق ديالنا ! وا راه لي عندو عندو ! و الدول لي فيها العلماء راه فيها العلماء. الدول لي عندها العلماء ديال بصح راه كاتبان عليها ! كايبان التأثير ديال دوك العلماء لي كايديرو البحث العلمي الحقيقي ! و كاتستافد منهم الدولة فمجالات عديدة فحال الطب و التيكنولوجيا و التعليم و الالكترونيك ... هادو هوما العلماء ديال الربح !لي كايجي فطريقهم الخير للانسانية كاااااااملة ! العلماء لي كايتباهاو بيهم الناس و كايتعناو بيهم الدول العلماء لي بغاو يفهمو الكون ! بغاو يفهمو كيفاش و علاش و ... و ساهمو بالعمل و العلم ديالهم فتقدم الانسانية و لي بفضلهم اليوم الانسان وصل يصنع الصوارخ و يختارق السما ! العلماء لي كل نهار كايخدمو و يقلبو و يبحثو و يغلطو و يصححو الغلط باش نتا آ بوخنونة تهز التربية لي يا الله تزادت عندك و تمشي تجري تشد النوبة فسبيطار الحومة باش دير ليها الفاكسان ديال البيسيجي و العواية ! ماشي علماء الخرافة ! فرانكينشطاينات ! علماء الجهل ! علماء الحقد و الظلامية ! و بزاف عليكم أصلا هاد السمية ديال “علماء” حيت بينكم و بين العلم غي الخير و الاحسان ! وليتو دايرين فحال دوك المغنيين ديال الكاباريات طروازيام ديفيزيو كاتلقاه عاطيها غير للقايج فالكاباريات و مامعروفش وماعدو جمهور و هكاك عاطي لراسو شي لقب ” كبير عليه بزاف” “سفير الأغنية الدكالية ” ” عميدة الأغنية للشعبية” ” سلطان الكامانجة ” معلقينو فوق سميتو فالدخلة د الكاباري ! تانتوما ماكاين غا ” الشيخ الفلان فلاني ” ” العالم الفرتالاني” ” الداعية الفعناني” ... بلا خبار المجلس العلمي ! داكشي علاش غانعاود نقول لي عندو عندو ! غاتقوليا تاحنا كانو عندنا علماء”نا”! ايه تانتوما كانو عندكم علماء”كم” و لكن شنو دارو ليهم جدودكم ؟ علاه ابن رشد شكون حرق ليه كتوبتو ؟ و الرازي شكون سماه الكافر الزنديق منكر النبوؤات ؟ و الكندي شكون لي سلخو بالمشويطة ؟ و ابن الهيثم !و بن طفيل ! و الرازي و بن سينا لي كان واحد الاستاذ ديال التربية الاسلامية فالسيزيام آني كايقولينا عليه ” بن سينا الحشاااااش” ! ياك جدودكم لي قتلو العلماء و جراو عليهم و سلخوهم بالمشويطة و تاهمو أغلبهم بالزندقة و الكفر و الالحاد ... غا لي هز الراس و نوا يفكر ويخدم دماغو كايطيرو لبوه الركبة بالسيف ! قراو التاريخ ! وا قرا تاريخك آ بولحية و تاريخ جدودك باش تعرف علاش لي عندو عندو ! و تصويرة معاق سعودي ماغاتغير والو فكونكم شعوب لا توفر بتاتا المناخ للعلم و العلماء باش ينبتو و نستافدو منهم ! ” الشاذ لا يقاس عليه و النادر لا حكم له “ 
والايني هاد اللحايا حماق شوية ! مشاو جبدو تصويرة مهندس سعودي و كايروجو ليها على انه “ستيفن هاوكينغ العرب” شوف عقدة النقص فين واصلة ! وا لي عندو عندووو !